REGOLAMENT TAL-KUMMISSJONI (KE) Nru 2124/2005
tat-22 ta’ Diċembru 2005
li jistabbilixxi derogi għar-Regolament (KE) Nru 800/1999 fir-rigward ta’ prodotti fl-għamla ta’ oġġetti li mhumiex koperti mill-Anness I għat-Trattat esportati lejn pajjiżi terzi għajr ir-Rumanija
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 3448/93 tas-6 ta' Diċembru 1993 li jistabbilixxi l-arranġamenti kummerċjali applikabbli għal ċerti oġġetti li jirriżultaw mill-ipproċessar tal-prodotti agrikoli (1), b'mod partikolari l-Artikolu 8(3) tiegħu,
Billi:
(1)
L-Artikolu 4 tar-Regolament tal-Kummissjoni (KE) Nru 1043/2005 tat-30 ta Ġunju 2005 li jimplimenta r-Regolament tal-Kunsill (KE) Nru 3448/93 fir-rigward tas-sistema ta’ għotja ta' rimborżi ta' l-esportazzjoni fuq ċerti prodotti agrikoli esportati fl-għamla ta' oġġetti li mhumiex koperti mill-Anness I għat-Trattat, u l-kriterji għall-iffissar ta’ l-ammont tat-tali rimborżi (2) jipprevedi li r-Regolament tal-Kummissjoni (KE) Nru 800/1999 tal-15 ta' April 1999 li jistabbilixxi regoli komuni ddettaljati għall-applikazzjoni tas-sistema ta' rimborżi ta' l-esportazzjoni fuq il-prodotti agrikoli (3) għandu japplika fir-rigward ta' l-esporatazzjoni ta' prodotti fl-għamla ta’ oġġetti li mhumiex koperti mill-Anness I għat-Trattat.
(2)
L-Artikolu 3 tar-Regolament (KE) Nru 800/1999, jipprevedi li d-dritt għal rimborż ta' l-esportazzjoni jinkiseb fuq l-importazzjoni f'pajjiż terz speċifiku meta rimborż differenzjat ikun japplika għal dak il-pajjiż terz. L-Artikoli 14, 15 u 16 tar-Regolament jistabbilixxu l-kondizzjonijiet għall-ħlas ta' rimborż differenzjat, l-iktar fuq dokumenti li jridu jiġu pprovduti bħala prova tal-wasla ta’ l-oġġetti fid-destinazzjoni tagħhom.
(3)
F'każ ta' rimborż differenzjat, l-Artikoli 18(1) u (2) tar-Regolament (KE) Nru 800/1999 jipprevedu li parti mir-rimborż, maħduma billi tintuża l-inqas rata ta' rimborż, titħallas meta ssir l-applikazzjoni mill-esportatur ladarba tingħata l-prova li l-prodott ikun ħareġ mit-territorju doganali Komunitarju.
(4)
Id-Deċiżjoni tal-Kunsill Nru.3/2005 dwar l-Assoċjazzjoni bejn il-KE u r-Rumanija dwar it-titjib ta’ l-arranġamenti kummerċjali rigward prodotti agrikoli pproċessati previsti fil-Protokoll 3 tal-Ftehim dwar l-Ewropa (4) tipprevedi t-tneħħija tar-rimborżi fuq il-prodotti agrikoli pproċessati li mhumiex elenkati fl-Anness I għat-Trattat meta dawn jiġu esportati lejn ir-Rumanija, mill-1 ta' Diċembru 2005.
(5)
Ir-Rumanija impenjat ruħha li toffri arranġamenti dwar l-importazzjoni preferenzjali għal oġġetti importati fit-territorju tagħha biss jekk l-oġġetti inkwistjoni jġorru magħhom dokumenti li jiddikjaraw li ma jkunux eliġibbli għal ħlas ta' rimborżi ta' l-esportazzjoni.
(6)
Fid-dawl ta’ dawk l-arranġamenti, u bħala miżura tranżitorja minħabba l-possibilità ta’ l-adeżjoni tar-Rumanija fl-Unjoni Ewropea u sabiex jiġi evitat li jkun hemm l-impożizzjoni ta' spejjeż bla bżonn fuq l-operaturi fin-negozju kummerċjali tagħhom ma’ pajjiżi terzi oħra, huwa xieraq li jkun hemm deroga mir-Regolament (KE) Nru 800/1999 sakemm dan ikun jitlob prova ta' l-importazzjoni f’kaz ta' rimborżi differenzjati. Fejn l-ebda rimborżi fuq l-esportazzjoni m’huma stabbiliti għall-pajjiżi partikolari tad-destinazzjoni inkwistjoni, huwa wkoll xieraq li ma jiġix ikkunsidrat dak il-fatt meta tiġi ddeterminata l-aktar rata baxxa tar-rimborż.
(7)
Billi l-miżuri stabbiliti fid-Deċiżjoni tal-Kunsill dwar l-Assoċjazzjoni bejn il-KE u r-Rumanija Nru.3/2005 se tapplika mill-1 ta' Diċembru 2005, dan ir-Regolament għandu jidħol fis-seħħ l-għada ta' meta jiġi ppubblikat.
(8)
Il-miżuri previsti f'dan ir-Regolament huma skond l-opinjoni tal-Kumitat tal-Ġestjoni dwar kwistjonijiet orizzontali li jirrigwardaw il-kummerċ fi prodotti agrikoli pproċessati mhux elenkati fl-Anness I għat-Trattat,
ADOTTAT DAN IR-REGOLAMENT:
Artikolu 1
Bħala deroga mill-Artikolu 16 tar-Regolament (KE) Nru 800/1999, fejn id-differenzjar tar-rimborż jirriżulta biss minn rimborż li ma kienx stabbilit għar-Rumanija, m’għandux ikun hemm prova li l-formalitajiet ta' l-importazzjoni dogali jkunu ġew ikkompletati bħala kondizzjoni għall-ħlas tar-rimborż fir-rigward ta’ l-oġġetti kollha elenkati fl-Anness II għar-Regolament (KE) Nru 1043/2005, li huma koperti mid-Deċiżjoni tal-Kunsill Nru.3/2005 dwar l-Assoċjazzjoni bejn il-KE u r-Rumanija.
Artikolu 2
Il-fatt li ma ġie stabbilit l-ebda rimborż ta' l-esportazzjoni fir-rigward ta' l-esportazzjoni lejn ir-Rumanija ta' l-oġġetti elenkati fl-Anness II għar-Regolament (KE) Nru 1043/2005, li huma koperti mid-Deċiżjoni tal-Kunsill Nru.3/2005 dwar l-Assoċjazzjoni bejn il-KE u r-Rumanija, m'għandux jitqies meta tkun qed tiġi ddeterminata l-aktar rata baxxa tar-rimborż fis-sens tat-tifsira ta' l-Artikolu 18(2) tar-Regolament (KE) Nru 800/1999.
Artikolu 3
Dan ir-Regolament għandu jidħol fis-seħħ jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Japplika mill-1 ta' Diċembru 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmula fi Brussell, nhar it-22 ta’ Diċembru 2005.